b'\n_START_ARTICLE_\nKylv\xc3\xb6virvil\xc3\xa4\n_START_SECTION_\nKasvin nimi\n_START_PARAGRAPH_\nLinssikasvin nimi on vanha. Monissa kieliss\xc3\xa4 sama sana, esimerkiksi latinan lens, ranskan lentille, saksan Linse ja suomen linssi, tarkoittaa sek\xc3\xa4 kasvia ett\xc3\xa4 optista linssi\xc3\xa4. Alun perin n\xc3\xa4m\xc3\xa4 sanat tarkoittavat kasvia. Kun optisia linssej\xc3\xa4 alettiin valmistaa, niist\xc3\xa4 ryhdyttiin k\xc3\xa4ytt\xc3\xa4m\xc3\xa4\xc3\xa4n samaa nime\xc3\xa4, koska kupera linssi muistuttaa muodoltaan linssi\xc2\xadkasvin siement\xc3\xa4. Englannissa kuitenkin lens tarkoittaa vain optista linssi\xc3\xa4, kun taas kasvin nimi on lentil.\n_START_SECTION_\nK\xc3\xa4ytt\xc3\xb6\n_START_PARAGRAPH_\nLinssi on eritt\xc3\xa4in hyv\xc3\xa4 kasvisproteiinin l\xc3\xa4hde ja onkin siksi kasvissy\xc3\xb6jien ruokavalion yksi kulmakivist\xc3\xa4. Siin\xc3\xa4 on noin 25 prosenttia proteiinia. Intiassa, jossa linssej\xc3\xa4 k\xc3\xa4ytet\xc3\xa4\xc3\xa4n p\xc3\xa4ivitt\xc3\xa4in, valmistetaan niist\xc3\xa4 dal-nimell\xc3\xa4 tunnettu linssikeitto, jota tarjoillaan riisin ja kasvisten kera._NEWLINE_Linssit kannattaa huuhtoa hyvin ennen keitt\xc3\xa4mist\xc3\xa4, mieluiten v\xc3\xa4lj\xc3\xa4ss\xc3\xa4 vedess\xc3\xa4. Linssej\xc3\xa4 ei tarvitse liottaa, joskin liotettuina ne kypsyv\xc3\xa4t nopeammin. Vihreiden linssien keittoaika on noin puoli tuntia. Punaiset linssit kypsyv\xc3\xa4t 10\xe2\x80\x9320 minuutissa. Linsseist\xc3\xa4 keitet\xc3\xa4\xc3\xa4n usein linssikeittoa, jota on parempi k\xc3\xa4ytt\xc3\xa4\xc3\xa4 kastikkeen tapaan kuin sy\xc3\xb6d\xc3\xa4 yksist\xc3\xa4\xc3\xa4n, sill\xc3\xa4 runsaat m\xc3\xa4\xc3\xa4r\xc3\xa4t linssej\xc3\xa4 tai muita palkokasveja sulavat heikosti ja tuottavat helposti ilmavaivoja. T\xc3\xa4st\xc3\xa4 vaivasta p\xc3\xa4\xc3\xa4st\xc3\xa4\xc3\xa4n yhdist\xc3\xa4m\xc3\xa4ll\xc3\xa4 linssej\xc3\xa4 aterialla muihin ruoka-aineisiin sopivassa suhteessa sek\xc3\xa4 lis\xc3\xa4\xc3\xa4m\xc3\xa4ll\xc3\xa4 linssikeittoon hiukan \xc3\xb6ljy\xc3\xa4 ja kypsytt\xc3\xa4m\xc3\xa4ll\xc3\xa4 linssit yhdess\xc3\xa4 erityisesti ruuansulatusta edist\xc3\xa4v\xc3\xa4n juustokuminan kanssa. My\xc3\xb6s korianteri sopii linssien maustamiseen.'